**Tájékoztató az Országos Egészségbiztosítási Pénztár átalakulásáról, feladatkörének változásáról**

**1. Az Országos Egészségbiztosítási Pénztár elnevezésének változása**

**Az Országos Egészségbiztosítási Pénztár elnevezése 2017. január 1-jétől:**

**Nemzeti Egészségbiztosítási Alapkezelő.**

A Nemzeti Egészségbiztosítási Alapkezelő az **alábbi 2. pontban rögzített**, valamint **az egészségbiztosítási szervekről szóló 386/2016. (XII. 2.) Korm. rendeletben foglalt kivételektől eltekintve továbbra is ellátja mindazon feladatokat, amelyeket az Országos Egészségbiztosítási Pénztár 2016. december 31-én ellátott.**

**2. Az Országos Egészségbiztosítási Pénztár egyes feladatainak átadása**

Az alábbiakban részletezett feladatok ellátásával összefüggésben 2017. január 1-jétől az Országos Egészségbiztosítási Pénztár jogutódja az [**Emberi Erőforrások Minisztériuma**](http://www.kormany.hu/hu/emberi-eroforrasok-miniszteriuma) lesz:

* **a Nemzeti Egészségbiztosítási Alapkezelő gazdálkodásával és üzemeltetésével kapcsolatos egyes feladatok;**
* **bérkiegészítéssel, jövedelem-kiegészítéssel, fiatal szakorvosi támogatással kapcsolatos feladatok;**
* **baleseti megtérítéssel kapcsolatos szakmai irányítási feladatok;**
* **gyógyszertári elővásárlási joggal kapcsolatos feladatok;**
* **elemzési és statisztikával összefüggő feladatok;**
* **orvos szakértői, egészségügyi szakmai és az Egészségbiztosítási Alap felhasználásával kapcsolatos kontrolling feladatok.**

Az alábbi feladatokat 2017. január 1-jétől [**Budapest Főváros Kormányhivatala**](http://www.kormanyhivatal.hu/hu/budapest) látja el:

* **a biztosított által neki felróható módon jogalap nélkül igénybe vett gyógyszer, gyógyászati segédeszköz és gyógyászati ellátás után folyósított támogatás összegének visszafizetésére kötelező határozat kiadása;**
* **a patika finanszírozási előleggel kapcsolatos kérelmek elbírálása;**
* **a donációval összefüggő költségtérítések elbírálása;**
* **a nyilvántartási szakterület által másodfokon ellátott hatósági ügyek;**
* **a nemzetközi szakterület által másodfokon ellátott hatósági ügyek;**
* **a pénzbeli ellátási szakterület által másodfokon ellátott hatósági ügyek;**
* **az üzemi baleset miatt igénybe vett gyógyszer, gyógyászati segédeszköz és gyógyászati ellátás térítési díjának utólagos megtérítése tárgyában előterjesztett fellebbezések elbírálása.**

Az alábbiakkal kapcsolatos feladatokat 2017. január 1-jétől az [**Országos Nyugdíjbiztosítási Főigazgatóság**](https://www.onyf.hu/hu/) látja el:

* **pénzbeli ellátások,**
* **baleseti táppénz és az**
* **utazási költségtérítés.**

 **További információt ezeken a hivatkozásokon kaphat:**

* [**Emberi Erőforrások Minisztériuma**](http://www.kormany.hu/hu/emberi-eroforrasok-miniszteriuma)
* [**Budapest Főváros Kormányhivatala**](http://www.kormanyhivatal.hu/hu/budapest)
* [**Országos Nyugdíjbiztosítási Főigazgatóság**](https://www.onyf.hu/hu/)

**3. Az Országos Egészségbiztosítási Pénztár átalakulásával, feladatkörének változásával kapcsolatos jogszabályok**

* A központi hivatalok felülvizsgálatával és a járási (fővárosi kerületi) hivatalok megerősítésével összefüggő egyes törvények módosításáról, valamint egyes költségvetési szervek feladatainak átadásáról szóló 2016. évi CIV. törvény.
* Az egyes központi hivatalok és költségvetési szervi formában működő minisztériumi háttérintézmények felülvizsgálatával összefüggő jogutódlásról, valamint egyes közfeladatok átvételéről szóló 378/2016. (XII. 2.) Korm. rendelet.
* A központi hivatalok felülvizsgálatával és a járási (fővárosi kerületi) hivatalok megerősítésével összefüggő egyes kormányrendeletek módosításáról szóló 379/2016. (XII. 2.) Korm. rendelet.
* Az egészségbiztosítási szervekről szóló 386/2016. (XII. 2.) Korm. rendelet.
* A központi hivatalok és a költségvetési szervi formában működő minisztériumi háttérintézmények felülvizsgálatával kapcsolatos intézkedésekről szóló 1312/2016 (VI.13.) Korm. határozat.
* A központi hivatalok felülvizsgálatával és a járási (fővárosi kerületi) hivatalok megerősítésével összefüggő egyes kormányhatározatok módosításáról szóló 1700/2016. (XII. 2.) Korm. határozat.

 **4. Fontos információ!**

Az átalakulás, a feladatok átadása után **az Országos Egészségbiztosítási Pénztár által kiadott vények, nyomtatványok és hatósági igazolványok továbbra is felhasználhatók.**

Az átalakulás, a feladatok átadása után **az Országos Egészségbiztosítási Pénztár korábbi postai címei, az elnevezés kivételével, és telefonszámai (telefax számai) változatlanok, azok a Nemzeti Egészségbiztosítási Alapkezelő esetében is érvényesek.**

Az Országos Egészségbiztosítási Pénztár honlapjának aktualizálása 2017. január 1-jétől **folyamatosan** történik.

Budapest, 2016. december 29.

**Országos Egészségbiztosítási Pénztár**